Oikeusministeriölle

Asia: Valmisteilla olevasta hedelmöityshoitolakiesitys

Mannerheimin Lastensuojeluliiton liittohallituksen kannanotto 15.12.2005

Mannerheimin Lastensuojeluliitto (MLL) pitää oikeusministeriössä valmisteilla olevaa hedelmöityslakia tarpeellisena. Hedelmöityshoitojen kehittyminen ja hoitomäärien kasvu ovat lisänneet lainsäädännön tarvetta. 

Hedelmöityslakia on valmisteltu Suomessa jo vuodesta 1984 lähtien, mutta lain sisältöä koskevien erimielisyyksien vuoksi lakia ei ole saatu säädetyksi. Viimeksi lain säätäminen raukesi vuonna 2003. 

MLL korostaa, että hedelmöityshoitolain perustana on oltava lapsen edun ja lapsen oikeuksien edistäminen ja turvaaminen. Hedelmöityshoitolaissa lapsen tarpeet on asetettava aikuisten tarpeiden edelle. 

MLL korostaa, että aikuisella ei ole subjektiivista oikeutta lapsen saantiin eikä subjektiivista oikeutta saada hedelmöityshoitopalveluita. 

MLL:n mukaan sukusolujen luovuttamisesta ei tule seurata oikeudellista vanhemmuutta. Ennen hoitojen aloittamista on hoidoille saatava sekä miehen että naisen suostumus. Isyyslakiin tulee sisällyttää säännös, jonka mukaan avio- ja avomies, joka on suostunut luovuttajan sukusolujen käyttöön hedelmöityshoidossa, on hedelmöityshoidon seurauksena syntyneen lapsen isä.

MLL:n mielestä luovutetusta sukusolusta syntyneellä henkilöllä on oikeus halutessaan saada tietää alkuperänsä. Biologisten vanhempien ja omien alkujuurien selvittäminen on tärkeä osa ihmisen välttämätöntä, koko eliniän kestävää eheän identiteetin rakentamista.

MLL korostaa, että lapsi tarvitsee äidin ja isän. Sekä äidillä että isällä on omat tärkeät tehtävänsä lapsen kasvun ja kehityksen eri vaiheissa.  Vanhempien sukupuoliero tuottaa eroja myös heidän psyykkisessä ja sosiaalisessa olemuksessaan sekä vuorovaikutuksessa lapseen. Sekä tyttö- että poikalapsi tarvitsee samaistumismahdollisuuden naiseen ja mieheen. 

Lapset joutuvat keskenään epätasa-arvoiseen asemaan, jos hedelmöityshoitojen avulla syntyy lapsia, joilla ei ole mahdollisuutta saada isää ja isäsuhdetta. Hedelmöityshoitolakia säädettäessä on turvattava lapsen oikeus isään. 

Koska sekä äiti että isä ovat lapsen kasvulle ja kehitykselle tärkeitä, MLL:n näkemyksen mukaan hedelmöityshoitoja ei tule antaa muille kuin avio- ja avopareille, joissa lapsi voi saada sekä äidin että isän. MLL:n näkemyksen perustana on hedelmöityshoitojen avulla syntyvän lapsen edun, tarpeiden ja oikeuksien turvaaminen. 

MLL:n mielestä sijaissynnytysjärjestelyjä ei tule sallia sijaissynnytyksiin liittyvien suurten psyykkisten riskitekijöiden vuoksi.

MLL kannattaa, että hedelmöityshoitojen saannille säädetään ikärajat. MLL:n mielestä hedelmöityshoitoja ei tule antaa alle 20-vuotiaille eikä yli 45-vuotiaille naisille. Myös isän ikä tulee ottaa huomioon hedelmöityshoitopäätöstä tehtäessä. 

MLL korostaa, että hedelmöityshoitojen tarkoituksena on korjata (lääketieteellisestä syystä johtuvaa) tahatonta lapsettomuutta luonnollisen hedelmällisen iän aikana. Hedelmöityshoitolaissa on pyrittävä turvaamaan hoitojen avulla syntyvän lapsen asema, jolloin vanhemman korkea ikä – ja myös kovin alhainen ikä - voi olla riskitekijä vanhemmuudelle. Hedelmöityshoitoja ei pidä käyttää ihmisen luonnollisen hedelmällisen iän pidentämiseen. Hedelmöityshoitojen antamisen edellytyksenä on oltava aina hoitojen, raskauden ja synnytyksen riittävä lääketieteellinen turvallisuus naiselle ja syntyvälle lapselle. 

MLL:n mielestä hedelmöityshoitopalvelujen tuottajana toimimisen on oltava luvanvaraista. Luvan myöntäisi terveydenhuollon toimintayksikölle terveydenhuollon oikeusturvakeskus, joka myös valvoisi luvan saaneiden palveluntuottajien toimintaa. 

Helsingissä 15.12.2005

Mannerheimin Lastensuojeluliitto ry

TUULA TAMMINEN		EEVA KUUSKOSKI
Tuula Tamminen		Eeva Kuuskoski
puheenjohtaja		pääsihteeri